Mibuzyo Yamu Bbaibbele Yaingulwa / Bwami bwa Leza / Ino Bwami bwa Leza Ninzi?
Bwiinguzi bwamu Bbaibbele
Bwami bwa Leza nimfwulumende ini yakatalisyigwa a Jehova Leza. Mu Bbaibbele, “
Bwami bwa Leza” alimwi bwiitwa kuti “
Bwami bwakujulu,” nkaambo bweendelezya kuzwa kujulu. (Maako 1:14, 15; Matayo 4:17) Bulikozyenye munzila zinji amfwulumende zyabantu, pesi bulaziinda mfwulumende zyabantu mumbazu zyoonse.
- Baleli. Leza wakasala Jesu Kristo kuba Mwami wa Bwami oobu alimwi wamupa nguzu zinji kwiinda nguzu nzyobakonzya kuba anzizyo baleli bantunsi. (Matayo 28:18) Jesu ubelesya nguzu zyakwe kucita buyo zyintu zibotu, nkaambo wakatondezya kale kuti Musololi uusyomeka alimwi uujisi lweetelelo. (Matayo 4:23; Maako 1:40, 41; 6:31-34; Luka 7:11-17) Ansi abweendelezi bwa Leza, Jesu wasala bantu kuzwa kumisyobo yoonse kuti bakabe “
bami ibayoolela nyika” anguwe kujulu.—Ciyubunuzyo 5:9, 10.
- Bulamfwu bwaciindi. Kwiindana amfwulumende zyabantu zitalika kulela mpoonya akumana, Bwami bwa Leza mbwami “
butakooyoonyonyoonwa abuniini.”—Daniele 2:44.
- Balelwa. Muntu uuliwoonse uucita nzyayanda Leza ulakonzya kuba mulelwa wa Bwami bwa Leza, tacikwe makani amusyobo wakwe naa busena nkwaakazyalilwa.—Milimo 10:34, 35.
- Milawo. Milawo ya Bwami bwa Leza taikasyi buyo kucita zyintu zibi, pele ipa kuti balelwa kabalilemeka kabotu. Mucikozyanyo, Ibbaibbele lyaamba kuti: “
‘Weelede kuyanda Jehova Leza wako amoyo wako woonse abuumi bwako boonse amizeezo yako yoonse.’ Ooyu ngomulawo mupati alimwi wakusaanguna. Alimwi ngooyu wabili uuli mbuli yooyu: ‘Weelede kuyanda simukobonyoko mbubonya mbuli mboliyanda omwini.’” (Matayo 22:37-39) Kuyanda Leza alimwi asimukobonyoko kupa kuti balelwa ba Bwami bwa Leza kabacitila bantunyina zyintu zibotu.
- Lwiiyo. Nokuba kuti Bwami bwa Leza bubikkila balelwa zyeelelo zisumpukide kapati, pele alimwi bulabayiisya bantu mbobakonzya kusika azyeelelo eezyo.—Isaya 48:17, 18.
- Mulimo. Bwami bwa Leza tabuvwubyi baleli bambubo akupa balelwa kucetaala. Muciindi caboobo, buyoozuzikizya kuyanda kwa Leza, kubikkilizya acisyomezyo cakuti aabo bamuyanda bayoopona kukabe kutamani muparadaiso anyika.—Isaya 35:1, 5, 6; Matayo 6:10; Ciyubunuzyo 21:1-4
Amwiiye Zinji
Ino Ncinzi Cini Bbaibbele Ncoliyiisya?
Ino Bwami bwa Leza Ninzi?
Bantu banji baluuzi mupailo wa Mwami. Ino majwi aaya aamba nzi aakuti: “Abuboole Bwami bwako”?
run_Latn swh_Latn bem_Latn bem_Latn run_Latn bem_Latn run_Latn lug_Latn ceb_Latn bem_Latn bem_Latn bem_Latn bem_Latn bem_Latn cjk_Latn bem_Latn run_Latn run_Latn